
Az egyedspecifikus rügyfakadási idő hatása fiatal kocsányos tölgyeken megtelepedő herbivor rovaregyüttesek fajösszetételése és denzitására

A növények fajon belüli változatossága jelentős hatással lehet a rajtuk megtelepedő növényevő rovarok népességére, ezen keresztül pedig az általuk okozott károkra. Azaz a fajon belül eltérő egyes tulajdonságok a növényi rezisztencia alapvető pillére lehetnek. Közismert, hogy a tölgyekre jellemző egyedspecifikus rügyfakadási idő (koránfakadó/későnfakadó) is jelentősen befolyásolhatja az egyes faegyedek által elszenvedett rovarkárok jellegét és súlyosságát.
Vizsgálataim fő célja, hogy összefüggéseket keressek fiatal kocsányos tölgy (Quercus robur) faegyedek rügyfakadási ideje, illetve a rajtuk kifejlődő egyes herbivor rovarok dezintása között. Munkámat 2013-ban, Békéscsaba közelében, egy 10 éves telepített tölgyesben végeztem, 30 darab, véletlenszerűen kiválasztott és megjelölt mintafa egyedi vizsgálatával. A rügyfakadási folyamat aktuális stádiumát 2013. április és május hónapban 10 alkalommal faegyedenként osztályoztam.
Ezen osztályzatok összegzésével a mintafákra rügyfakadási rangsort állapítottam meg. Az egyes fák herbivor rovaregyüttesét 3 alkalommal (április, május, augusztus), minden fán előre megjelölt 10-10, kb. 40 cm-es hajtáson vizsgáltam. Az egyes rovarfajok (esetenként csoportok) fánkénti denzitását (mint függő változót) a rügyfakadási rangszámmal (mint független változóval) korreláltatva elemeztem.
Három gubacsdarázs faj (illetve nemzedék) és két gubacsszúnyog faj esetében szignifikáns összefüggéseket találtam. Eszerint a Biorhiza pallida tavaszi szexuális nemzedékének gubacsai a koránfakadó, az Andricus foecundatrix aszexuális nemzedékének és a Neuroterus albipes aszexulás nemzedékének, gubacsai a későnfakadó egyedeken voltak jelen nagyobb denzitással. A Macrodiplosis dryobia és Macrodiplosis volvens nevű gubacsszúnyogok népessége szintén a későnfakadó egyedeken volt a magasabb.
A többi vizsgált rovarfaj esetében (Neuroterus quercusbaccarum, Neuroterus numismalis, Haltica quercetorum, sodrómolyok, stb.) nem találtam rügyfakadásra visszavezethető összefüggéseket. A dolgozatban tárgyalom a fentebbi mintázatok lehetséges okait, illetve jelentőségét.



